FAKTAARK MANUELT ARBEID

Ergonomi handler om å tilpasse arbeidet til mennesket – ikke omvendt. God ergonomi reduserer risiko for: 
· Muskel- og skjelettplager (nakke, skuldre, rygg og armer) 
· Smerter, tretthet og nedsatt funksjon 
· Sykefravær og redusert arbeidsevne 
Arbeidsmiljøloven krever at arbeidsplassen planlegges og innrettes slik at ansatte ikke utsettes for uheldige fysiske belastninger. Dette faktaarket beskriver hvilke krav i arbeidsmiljølovverket som gjelder ved vurdering av ergonomisk risiko ved manuelt arbeid. Det er mange ulike yrker på UiO som utfører manuelt arbeid, som driftspersonell, renholdere, arbeid på laboratorier, arbeid med pasienter og feltarbeid.  
Manuelt arbeid omfatter alle former for bevegelse av objekter (personer, materialer eller gjenstander) som arbeidstaker skal arbeide med, løfte eller forflytte. 
Vanlige risikofaktorer ved manuelt arbeid er:  
· Ensformig eller tempostyrt arbeid 
· Tungt arbeid 
· Arbeid i uheldige arbeidsstillinger 
Det er et krav i lovverket at arbeidsgiveren har kjennskap til faktorer som kan føre til helseskade og gjennomføre forebyggende tiltak. Dette faktaarket beskriver hvilke krav i arbeidsmiljølov-verket som gjelder ved vurdering av ergonomisk risiko ved manuelt arbeid. Les faktaarket før du går i gang med en risikovurdering av de ergonomiske forholdene du utsettes for i ditt arbeid. 
1. Omfang av risikovurderingen
Utgangspunktet for en risikovurdering er at dere har klart for dere hvilke mulige risikoforhold de ansatte utsettes for. Start med å definere hvilke yrkesgrupper som omfattes av risikovurderingen, samt hvilke arbeidssituasjoner og arbeidsoppgaver som utføres. Det er særlig viktig å vurdere arbeidssituasjonen til spesielt utsatte grupper som unge og nylig ansatte, gravide, utenlandske ansatte og ansatte med behov for tilrettelegging. 
Relevant bakgrunnsinformasjon for risikovurderingen vil være ARK-undersøkelsen, HMS-avvik, vernerunder m.m. som kan fortelle noe om hvor «skoen trykker».
Både planlegging og tiltaksarbeidet skal gjøres i samarbeid med ansattes representanter og berørte ansatte. 






2. planlegging og tilrettelegging av arbeidet
Arbeidsgiver skal planlegge og tilrettelegge arbeidet slik at arbeidet kan utføres sikkert og helsemessig forsvarlig. Dette gjelder både når vi skal i gang med nye arbeidsoppgaver og arbeidsprosesser, og når arbeidsoppgavene allerede er igangsatt. 
Risikovurdering er et viktig verktøy for å få komme frem til hvilke risikoområder vi er utsatt for i vårt arbeid. De ergonomiske prinsippene skal ligge til grunn for utførelsen av arbeidet, planleggingen og tilpasning av arbeidsplasser og ved større innkjøp av utstyr til arbeidsplassene.  Eksempel på overordnede ergonomiske prinsipper er at arbeidsstillinger skal kunne varieres, at statisk arbeid skal unngås og at arbeidet så langt det er mulig ikke innebærer bevegelser eller stillinger som kan medføre helseskade.  
Vi kan venne oss til tyngre arbeid ved at kroppen blir sterkere og ved at vi utfører arbeidet mer hensiktsmessig, men vi kan ikke kan trene oss til å tåle feilbelastninger. Ved for eksempel ensformig gjentakelsesarbeid, som tidligere ble betraktet som «lett» arbeid, har ikke muskelstyrken betydning for risiko for å utvikle helseskade. 
Bruk disse spørsmålene for å identifisere risiko:
· Hvilke arbeidsoppgaver har vi i vår enhet?  
· Hvilke arbeidsoppgaver vil føre til tunge løft? 
· Hvilke arbeidsoppgaver vil føre til ensformig arbeid? 
· Hvilke arbeidsoppgaver vil føre til mange repetisjoner? 
· Hvilke arbeidsoppgaver vil føre til at vi må utføre arbeidet i et raskt tempo? 
· Hvilke arbeidsoppgaver vil føre til vibrasjonsarbeid (helkropp eller arm og hånd)? 
· Hvilke arbeidsoppgaver vil kreve bruk av maskiner? 
· Hvilke arbeidsoppgaver kan føre til smerter, prikking, nummenhet eller ubehag som øker gjennom arbeidsdagen (mulig overbelastning)? 
· Hvilke arbeidsmetoder jobber vi ut ifra? 
· Hvilke behov har vi for samhandling eller konsentrert arbeid? 
· Vet ansatte hvem de skal henvende seg til ved behov for ergonomisk tilrettelegging eller hjelpemidler? 
 Referanser:  
AML §4-4 Krav til fysisk arbeidsmiljø 
For. om organisering, ledelse og medvirkning, kap 10-1 Planlegging og tilrettelegging 
For. om organisering, ledelse og medvirkning, kap 10-2 Forebygging av skader
Forskrift om organisering, ledelse og medvirkning, §2-1 Arbeidstakernes medvirkning




3. ORGANISERING AV ARBEIDET
Sentralt i arbeidet med uheldige ergonomiske belastninger er at kroppen og helsen vår også påvirkes av det psykososiale og organisatoriske arbeidsmiljøet. Særlig viktige uheldige faktorer er: 
· ulike former for stress 
· høye jobbkrav og lav medvirkning 
· uklare roller og ansvar 
· dårlig relasjon til leder eller kolleger 
· samarbeidsutfordringer 
· emosjonell belastning i møte med studenter og kolleger  
 
Disse faktorene påvirker kroppen i arbeidshverdagen vår og bør inkluderes risikovurderingen dersom dette ikke allerede er ivaretatt i risikovurdering av psykososialt og organisatorisk arbeidsmiljø. Viktige faktorer som hensyntas i risikovurdering av det organisatoriske og psykososiale arbeidsmiljøet finner du på intranettet. 

Bruk disse spørsmålene for å identifisere risiko: 
· Hvordan er arbeidstid, pauser og bemanning?  
· Er det tilstrekkelig tid til å utføre oppgavene uten å måtte “skynde seg hele tiden”?  
· Er det tilrettelagt for: 
· Jobbrotasjon / variasjon av arbeidsoppgaver gjennom dagen? 
· Tilstrekkelig pauser 
· Tilpassing hvis noen har ekstra behov (graviditet, skade, sykdom)? 
· Er det rutiner for å melde fra om ergonomiske problemer? 
· Blir de ansatte tatt med i vurdering av innkjøp av maskiner og utstyr? 

Referanser:  
Arbeidsmiljøloven §4-1 
4. Opplæring og informasjon
Ved ergonomisk belastende arbeid som tungt eller ensformig arbeid eller arbeid ved dataskjerm, skal arbeidstakerne gis opplæring i hvordan arbeidet er organisert, hensiktsmessig arbeidsteknikk, valg og bruk av arbeidsklær og bruk av hjelpemidler. (For kontorarbeidsplasser, se eget faktaark). Kravet er at arbeidsgiveren skal sørge for at arbeidstakerne får nødvendig opplæring før arbeidet påbegynnes, og når arbeidssituasjonen endres vesentlig. 
Arbeidstakere skal også gis nødvendig informasjon om risikofaktorer, og helsemessige konsekvenser av å ikke utføre arbeidet i samsvar med opplæring og veiledning.
Lovverket definerer ikke nærmere hva opplæringen skal bestå i konkret, men at de ansatte får den opplæringen og informasjonen som er nødvendig for å kunne utføre arbeidsoppgavene slik at helseskader unngås. Her vil risikovurderingen bidra til å identifisere omfang av opplæring.
Bruk disse spørsmålene for å identifisere risiko:  
· Har de ansatte fått opplæring i god ergonomi på arbeidsplassen? 
· Har de ansatte fått opplæring i bruk av maskiner og utstyr? 
· Har de ansatte fått informasjon om helsemessige konsekvenser ved å ikke utføre arbeidet i samsvar med opplæringen? 
· Er opplæringen god nok og er det vurdert om den bør gjentas? 
· Omfattes nye ansatte og vikarer av opplæringen? 
Referanser:
Forskrift om utførelse av arbeid, kap 23-2 Opplæring i ergonomisk belastende arbeid
Forskrift om utførelse av arbeid, kap 23-3 Informasjon om risiko i tilknytning til  ergonomisk belastende arbeid
5. Utforming og innredning av arbeidsplasser og arbeidslokaler
Arbeidsplassen skal innredes og utformes slik at arbeidstaker unngår uheldige fysiske belastninger. Arbeidslokalenes utforming og innredning har også betydning for trivsel og samarbeid. Atkomst til lokaler og arbeidsplasser skal være dimensjonert og tilrettelagt slik at også frakt av varer, materiell osv. kan gjøres uten at arbeidstakere blir utsatt for fare eller uheldige fysiske belastninger. Det må være atkomst for alle uansett funksjonsevne.  
Bruk disse spørsmålene for å identifisere risiko (ikke uttømmende): 
· Har de ansatte mulighet til variasjon i arbeidsoppgavene sine? 
· Legges det til rette hvis noen har ekstra behov (graviditet, skade, sykdom)? 
· Er adkomst til arbeidslokalene tilrettelagt for funksjonshemmede? 
· Opplever ansatte ubehag eller smerter ifb manuelt arbeid? 
· Er det oppgaver som oppleves som tunge eller belastende? 
·  Er det som skal håndteres for stort, tungt eller uhåndterlig? 
· Er den fysiske anstrengelsen for stor? Medfører arbeidet vridning av kroppen? Utføres arbeidet i en ustø stilling?  
· Utføres uheldig arbeidsstillinger (jobbe på knærne for eks.)
· Medfører arbeidsmiljøets utforming en risiko: Er det for liten plass? Er det nivåforskjeller? Er underlaget glatt? 
· Er arbeidsoppgaven for ensformig, hyppig eller langvarig? 
· Har ansatte mulighet til å skjerme seg fra direkte sollys eller blending? 
· Er den ansatte eksponert for sol med risiko for solbrenthet?
· Har ansatte mulighet til å justere høyden og gjøre andre nødvendige innstillinger på stolen, arbeidsbordet og skjermen?   
Referanser:  
Arbeidsplassforskriften § 2-1 Utforming og innredning av arbeidsplasser og arbeidslokaler 

 pg. 2
